钦定古今图书集成/明伦汇编/官常典/第511卷 > 燕达
## 钦定古今图书集成/明伦汇编/官常典/第511卷 > 燕达

按《宋史》本传：“达字逢辰，开封人。为儿时，与侪辈戏，辄
为军陈行列状，长老异之。既长，容体魁梧，善骑射，以
材武隶禁籍，授内殿崇班，为延州巡检，戍怀宁。砦夏
人三万骑薄城，战竟日不决。达所部止五百人，跃马
奋击，所向披靡，擢鄜延都监。数帅兵深入敌境，九战
皆以胜归。啰兀之弃走，遣达援取戍卒辎重，为贼所”
邀，且战且南，失亡颇多。神宗以达孤军遇敌，所全亦
不为少。累迁西上阁门使，领英州刺史，为秦凤副总
管，讨破河州羌，遂降木。征迁东上阁门使、副都总管，
真拜忠州刺史、龙神卫四厢都指挥使。郭逵招讨安
南，为行营马步军副都总管。入辞，神宗谕之曰：“卿名
位已重，不必亲矢石，第激勉将士可也。”达顿首谢曰：
“臣得凭威灵灭贼，虽死何惮！”初度岭，闻前锋遇敌苦
战，欲往援。偏校有言当先为家计，然后进者，达曰：“彼战已危，讵忍为自全计？”下令：“敢言安营者斩！”乃卷甲
趋之，士皆自奋，传呼太尉来，蛮惊溃，即定广原。师次
富良江，蛮舣斗船于南岸，欲战不得。达𪐝计曰：“《兵法》
致人而不致于人，吾示之以虚，彼必来战。”已而蛮果
来击之，大败，乃请降。师还，拜荥州防御使。以主帅得
罪而独蒙赏，乞同责，不听。元丰中，迁金州观察使，加
步军都虞候，改马军，超授副都指挥使。以训阅精整，
除一子阁门祗候。数被诏奖，进殿前副都指挥使、武
康军节度使。哲宗立，迁为使，徙节武信。卒，赠开府仪
同三司，谥曰毅敏。达起行伍，喜读书。神宗以其忠实
可任，每燕见，未尝不从容。尝问用兵当何先？对曰：“莫
如爱。”帝曰：“威克厥爱，可乎？”达曰：“威非不用，要以爱为
先耳。”帝善之。